Депутатите отмениха задължителното поставяне на знаци на местата, където пътна полиция извършва контрол на скоростта, това приеха депутатите при второто четене на промени в Закона за движение по пътищата. Със 136 гласа "за", 6 "против" и 16 "въздържал се" те определиха, че контролирането на спазването на правилата за движение трябва да става по безопасен начин, като се осигурява необходимата видимост.

С приетите промени, определените от министъра на вътрешните работи служби имат право да извършват контрол по спазване на правилата за движението по пътищата с автомобили, оборудвани със средства за аудиозапис и видеозаснемане, като контролът се осъществява само в обхвата на средствата за видеозаснемане.

Независимо чия е колата, КАТ ще сваля номерата, ако се кара от пиян

След близо час дебат депутатите приеха, че за срок от шест месеца до година ще се спират от движение всички коли, карани от водачи под въздействие на алкохол или наркотици, отказали да минат проверка за употребата им или шофираще без книжка. Досега, санкцията важеше само ако шофьорът кара собствената си кола.

Въпреки редица изказвания, че има много казуси, при които това няма да е справедливо, предложението се прие със 92 гласа "за", 21 "против" и 51 "въздържал се". Така от движение ще се спират дадени на заем на роднини и приятели коли, фирмени автомобили, коли под наем, таксита и т.н, които са шофирани от пияни водачи или от такива без книжка. От името на вносителя Данаил Кирилов, който е председател на правната комисия, обобщи, че

собствеността не е само право, но и голяма отговорност.

Той така и не можа да отговори на въпрос, дали от движение ще се спират и автобуси, и микробуси от обществения транспорт. Аргументът на вносителите е, че една от най-тежките санкции в Закона за движение по пътищата, която влезе в сила от 20 януари - сваляне на номера и дерегистрация на автомобила, може да се приложи в едва около една четвърт от случаите. Това беше така, за щото депутатите записаха, че на нея подлежат всички, които карат под въздействието на алкохол или наркотици, откажат да минат проверка за употребата им или шофират без книжка.

Номерата обаче могат да се свалят само ако провинилият се е зад волана на собствената си кола. Много от автомобилите на пътя обаче са лизингови, фирмени или взети назаем от роднини и познати. Така при 500 случая седмично, при които колите трябва да се дерегистрират, само в 150 мярката се прилагаше.

В останалите случаи важаха традиционните санкции - отнемане на книжката за определен период и налагане на парична глоба. На отнемането на номерата за срок от половин или една година се възлагаха големи надежди да има превантивен ефект, тъй като, освен че колата не може да се ползва, после трябва да се премине през цялата процедура за регистрация в КАТ.

Електронен фиш ще се издава и в отсъствието на виновния водач

Друг нов текст предвижда, при нарушение, установено и заснето с автоматизирано техническо средство или система, за което не е предвидено наказание лишаване от право да се управлява моторно превозно средство или отнемане на контролни точки, да се издава електронен фиш в отсъствието на контролен орган и на нарушител за налагане на глоба в размер, определен за съответното нарушение.

Както досега, електронният фиш съдържа данни за териториалната структура на МВР, на чиято територия е установено нарушението; мястото, датата и точния час на извършване на нарушението; регистрационния номер на моторното превозно средство; собственика, на когото е регистрирано превозното средство; описание на нарушението, нарушените разпоредби; размера на глобата, срока, сметката и начините за доброволното заплащане.